Diari Oficial de la Generalitat Valenciana


Sumari del DOGV 3738, del 27-04-2000 (2000/3247)

DECRET 46/2000, de 17 d'abril, del Govern Valencià, pel qual s'integra l'Escola Oficial de Turisme de la Generalitat Valenciana en la Universitat d'Alacant.
------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2000/04/17/46/dof/vci/html**

### Dades del document

Número de DOGV
:   3738

Data del DOGV
:   27-04-2000

Secció del DOGV
:   I. DISPOSICIONS GENERALS

Número del document
:   2000/3247


Data del document
:   17-04-2000

Organisme emissor
:   Conselleria de Cultura, Educació i Ciència

Tipus de document
:   Decret

Descriptors 

:   * Universitat d'Alacant
    * turisme
    * legislació
    * centre d'ensenyament
    * universitat

DECRET 46/2000, de 17 d'abril, del Govern Valencià, pel qual s'integra l'Escola Oficial de Turisme de la Generalitat Valenciana en la Universitat d'Alacant. [2000/X3247]
  
El Decret 160/1994, de 29 de juliol, del Govern Valencià, va crear l'Escola Oficial de Turisme de la Generalitat Valenciana, dependent de la Conselleria d'Indústria, Comerç i Turisme, per mitjà de l'Institut Turístic Valencià (ITVA), avui Agència Valenciana del Turisme.
  
L'Ordre de 21 de setembre de 1994, del conseller d'Indústria, Comerç i Turisme, encarrega la gestió administrativa i les activitats acadèmiques de l'Escola Oficial de Turisme a la Universitat d'Alacant, assoliment d'activitats que va ser articulada a través de la firma d'un conveni de col·laboració entre les dos entitats en data 2 de desembre de 1994.
  
El Reial Decret 259/1996, de 16 de febrer, modificat parcialment pel Reial Decret 1.795/1999, de 26 de novembre, incorpora els estudis superiors de turisme a l'àmbit universitari en el marc de les previsions de la Llei Orgànica 11/1983, de 25 d'agost, va establir l'eventual integració o adscripció a una universitat de les Escoles Oficials de Turisme i dels centres d'ensenyaments especialitzats, amb anterioritat a l'1 d'octubre de l'any 2004.
  
Per mitjà d'un conveni de data 18 de desembre de 1998, subscrit entre l'Agència Valenciana del Turisme i la Universitat d'Alacant, s'acorda proposar la integració de l'Escola Oficial de Turisme en la Universitat d'Alacant
  
Amb data 24 de febrer l'Escola Oficial de Turisme ha procedit al desallotjament de l'edifici seu de l'Escola, situat a Alacant, carrer Mont Tossal, s/n, de titularitat de la Generalitat Valenciana.
  
Per tot això, vist el Reial Decret 259/1996, de 16 de febrer, sobre incorporació a la Universitat dels estudis superiors de turisme, el Reial Decret 1.795/1999, de 26 de novembre, de modificació parcial de l'esmentat reial decret, el Reial Decret 557/1991, de 12 d'abril, sobre creació i reconeixement d'universitats i de centres universitaris, oït el Consell Interuniversitari de la Comunitat Valenciana i d'acord amb els informes favorables del Consell Social de la Universitat d'Alacant i del Consell d'Universitats, a petició de l'Agència Valenciana del Turisme i a proposta del conseller de Cultura, Educació i Ciència, prèvia deliberació del Govern Valencià, en la reunió del dia 17 d'abril de 2000,
  
DECRETE
  
Article 1
  
S'integra en la Universitat d'Alacant l'Escola Oficial de Turisme de la Generalitat Valenciana, que es regirà d'acord amb el que disposa la Llei 11/1983, de 25 d'agost, de Reforma Universitària, i adequarà l'estructura organitzativa i el funcionament als Estatuts de la dita Universitat i a la resta de normativa que és d'aplicació.
  
Article 2
  
S'autoritza la implantació i posada en funcionament, amb efectes des de la data d'impartició en l'Escola Oficial de Turisme, dels ensenyaments universitaris conduents a l'obtenció del títol de Diplomat en Empreses i Activitats Turístiques, d'acord amb el Pla d'Estudis homologat per acord del Consell d'Universitats de data 18 de setembre de 1997.
  
Estos ensenyaments s'extingiran progressivament fins a la total desaparició amb anterioritat a l'1 d'octubre de l'any 2001, incloent les quatre convocatòries addicionals assenyalades en el Reial Decret 1.497/1987, de 27 de novembre, pel qual s'establixen les directrius generals comuns dels plans d'estudis dels títols universitaris de caràcter oficial i de validesa en tot el territori nacional, a fi de garantir l'acabament dels estudis als alumnes.
  
Article 3
  
La integració de l'Escola Oficial de Turisme, que acorda el present decret, no afectarà el personal d'administració i de serveis i personal docent amb destinació en l'Escola Oficial de Turisme, ja que és personal dependent de la Universitat d'Alacant, en virtut del que acorda el Conveni de col·laboració subscrit entre la Generalitat Valenciana i la Universitat d'Alacant amb data 2 de desembre de 1994.
  
Article 4
  
Els béns mobles de titularitat de la Generalitat Valenciana especificats en l'annex del present decret, actualment adscrits a l'Escola Oficial de Turisme, es transferiran a la Universitat d'Alacant, del lliurament dels quals s'alçarà la corresponent acta circumstanciada de lliurament i recepció.
  
L'immoble fins ara utilitzat per l'Escola Oficial de Turisme, radicat en l'edifici del Centre de Turisme per a la Qualificació Professional d'Alacant, continua sent de titularitat de la Generalitat Valenciana.
  
Article 5
  
La Universitat d'Alacant inclourà els crèdits matriculats en els ensenyaments organitzat per l'Escola Oficial de Turisme als efectes del còmput per a determinar la subvenció que correspon, d'acord amb el que establix el Pla Plurianual per al Finançament del Sistema Universitari Valencià vigent en el moment d'entrada en vigor del present decret, sense perjudici de l'acordat en el conveni de col·laboració de data 18 de desembre de 1998, per al finançament de la prova de revàlida o de capacitació dels alumnes dels centres no estatals d'ensenyaments especialitzats adscrit a l'Escola Oficial de Turisme.
  
DISPOSICIÓ ADDICIONAL
  
La Universitat d'Alacant podrà sol·licitar, d'acord amb el procediment establit en l'article 9 de la Llei Orgànica 11/1983, de 25 d'agost, de Reforma Universitària, i normativa de desenrotllament, la transformació de l'Escola Oficial de Turisme en Escola Universitària de Turisme per a organitzar els ensenyaments conduents al títol oficial universitari de Diplomat en Turisme, organitzats actualment per la Facultat de Filosofia i Lletres de la dita Universitat
  
DISPOSICIONS TRANSITÒRIES
  
Primera
  
Els actuals centres d'ensenyaments especialitzats de turisme podran sol·licitar i, en el seu cas, obtindre, amb anterioritat a l'1 d'octubre de l'any 2004 i d'acord amb el Reial Decret 557/1991, de 12 d'abril, el reconeixement com Escola Universitària adscrita a una universitat.
  
Mentre es produïx este reconeixement, els centres d'ensenyaments especialitzats de turisme podran obtindre de la universitat corresponent, previ acord de l'administració educativa, l'autorització per impartir els ensenyaments de Diplomat en Empreses i Activitats Turístiques. Si no obté esta, els centres continuaran impartint els ensenyaments de Tècnic en Empreses i Activitats Turístiques, i romandran adscrits, als efectes previstos en l'article 6.2 del Reial Decret 865/1980, de 14 d'abril.
  
Segona
  
La Universitat d'Alacant podrà autoritzar l'Escola Oficial de Turisme a realitzar una prova de grau per a l'obtenció del títol de Diplomat en Empreses i Activitats Turístiques als alumnes dels centres d'ensenyaments especialitzats de turisme que han superat els tres cursos complets del corresponent pla d'estudis, d'acord amb el que disposa la disposició transitòria sisena del Reial Decret 1.795/1999, de 26 de novembre
  
DISPOSICIONS FINALS
  
Primera
  
Autoritzar el conseller de Cultura, Educació i Ciència per a adoptar les disposicions necessàries per a l'aplicació i l'execució del present decret.
  
Segona
  
El present decret sortirà efectes a partir de l'inici del curs acadèmic universitari 1999/2000.
  
València, 17 d'abril de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Cultura, Educació i Ciència,
  
MANUEL TARANCÓN FANDOS
  
Annex
  
Fons bibliogràfics de l'Escola Oficial de Turisme de la Generalitat Valenciana que es transferixen a la Universitat d'Alacant
  
\* 1998 volums, dels quals 1090 són llibres que corresponen a les següents àrees de coneixements:
  
- Ciències socials, estadístiques, economia, dret i educació: 206 llibres.
  
- Matemàtiques i ciències Naturals: 72 llibres.
  
- Tecnologia i Informàtica: 9 llibres.
  
- Economia domèstica: 4 llibres.
  
- Gestió i Organització d'Empreses: 315 llibres.
  
- Art, planificació i ordenació del territori: 100 llibres.
  
- Llengua espanyola i estrangera (francés, alemany i anglés): 182 llibres.
  
- Geografia (viatges, descripció general de països, geografia regional, guies turístiques i esport): 120 llibres.
  
- Història (moderna, medieval i història d'Alacant): 82 llibres.
  
La resta dels volums que manquen (908) pertanyen a enquadernacions, quaderns, carpetes, etc.
  
\* 62 títols de publicacions periòdiques.
  
\* 1003 fullets.
  
\* 25 mapes murals.
  
\* 280 cintes de vídeo (espanyol, francés, alemany i anglés).
  
\* 25 cintes KC.
  
\* 70 cassettes (francés, alemany i anglés).
  
\* 3 CD-Roms.


Còpia Permalink ELI